ENIAC
Store norske leksikon,Teknologi og industri,IT,IT-historie
ENIAC var en av de første store, helt elektroniske regnemaskiner, og en viktig forløper for moderne datamaskiner.
Historikk ENIAC ble utviklet ved University of Pennsylvania av John Mauchly og J. Presper Eckert. Arbeidet startet i 1943, og målet var å lage en maskin som kunne regne ut ballistiske tabeller for det amerikanske forsvaret under Andre verdenskrig. ENIAC var ikke ferdig til bruk før i 1946, men spilte likevel en viktig rolle for forsvaret. Maskinen ble blant annet brukt til å kjøre beregninger for utviklingen av hydrogenbomben, og den gav viktige bidrag til den statistiske Monte Carlo-metoden. Maskinen ble avslått for godt i 1955 og plassert på teknisk museum i 1957. Programmeringsteamet rundt ENIAC bestod i hovedsak av kvinner, men deres bidrag til datateknolgiens historie ble ikke anerkjent før på 2000-tallet. Ignoreringen av den kvinnelige ENIAC-stabens betydning har senere vært gjenstand for flere artikler og dokumentarer. Tekniske spesifikasjoner ENIAC målte 24 × 30 meter og veide mer enn 20 tonn. Regneenheten inneholdt 17 468 elektronrør. Hastigheten lå på 5000 addisjoner og 360 multiplikasjoner per sekund, mens lagringskapasiteten var 20 tisifrede tall. Programmering skjedde i stor grad ved å skru brytere og plugge ledninger. Les mer i Store norske leksikon datamaskinens historie John Mauchly Litteratur Holst, Per Asbjørn (2007). Datateknologiens utvikling. Trondheim: Tapir. Light, Jennifer S. (1999). "When Computers Were Women," i Technology & Culture, vol. 40, nr. 3, side 455-483.